念昔遊四首  其四
作者：胡仲弓
朝代：宋

paragraphs: 昔遊半山寺，木落山欲童。
秋高嵐氣旺，曉日出曈矓。
杖藜破莽蒼，舉步生清風。
登堂發一笑，絕倒臨川公。
舊像人所祠，新法人所攻。
空使百年後，直筆誅姦雄。
不知老瞿曇，衲被和頭蒙。
是非不到耳，靜坐薝蔔叢。
自吹無空笛，聖處時一中。
我亦有髮僧，誤踏京塵紅。
來此欲安禪，懶性學虛空。
入門被師喝，歸去成匆匆。